b"\n_START_ARTICLE_\nBodegues Cassanyes\n_START_SECTION_\nDescripci\xc3\xb3\n_START_PARAGRAPH_\nLa bodega Cassanyes est\xc3\xa0 situada en el recinte de Can Cassanyes. \xc3\x89s una construcci\xc3\xb3 de planta rectangular i coberta d'arc rebaixat, amb edificacions annexes en una de les bandes laterals, el parament oposat configura part d'un carrer. La fa\xc3\xa7ana principal presenta tres obertures d'arc de mig punt i una circular, totes elles resseguides de ma\xc3\xb3. Al centre d'aquesta fa\xc3\xa7ana hi ha una inscripci\xc3\xb3 en rajola, de regust modernista, amb el nom de la bodega. La fa\xc3\xa7ana posterior presenta porta d'acc\xc3\xa9s d'arc rebaixat sobre la qual es troba una altra obertura circular i un petit plaf\xc3\xb3 rectangular de trencad\xc3\xads on figura la data del 1908.\n_START_SECTION_\nHist\xc3\xb2ria\n_START_PARAGRAPH_\nLa bodega Cassanyes va ser constru\xc3\xafda l'any 1908, d'acord amb la inscripci\xc3\xb3 que hi figura a una de les seves fa\xc3\xa7anes. En aquests darrers anys l'edifici va experimentar obres de condicionament."